БАТЛАВ. МОНГОЛ УЛСЫН ИХ

ХУРЛЫН ГИШҮҮН Ц.ЦЭРЭНПУНЦАГ

Ж.ГАНБААТАР

Б.САРАНЧИМЭГ

Г.ТЭМҮҮЛЭН

**ТӨРИЙН ӨМЧИТ ЗАРИМ ҮЙЛДВЭРИЙН ГАЗРЫН ТАЛААР АВАХ АРГА ХЭМЖЭЭНИЙ ТУХАЙ ТОГТООЛЫН ТӨСЛИЙН ҮЗЭЛ БАРИМТЛАЛ**

**Нэг. Тогтоолын төсөл боловсруулах үндэслэл, шаардлага**

*Хууль зүйн үндэслэл*: Монгол Улсын Үндсэн хуулийн Зургадугаар зүйлийн 1 дэх хэсэгт “Монгол Улсад газар, түүний хэвлий, ой, ус, амьтан, ургамал болон байгалийн бусад баялаг гагцхүү ард түмний мэдэл, төрийн хамгаалалтад байна” гэж, Зургадугаар зүйлийн 2 дахь хэсэгт “Стратегийн ач холбогдол бүхий ашигт малтмалын ордыг ашиглахдаа байгалийн баялаг ард түмний мэдэлд байх зарчимд нийцүүлэн түүний үр өгөөжийн дийлэнх нь ард түмэнд ногдож байх эрх зүйн үндсийг хуулиар тогтооно” гэж тус тус заасан.

2006 онд батлагдсан Ашигт малтмалын тухай хуулийн 5 дугаар зүйлийн 6-д “Стратегийн ач холбогдол бүхий ашигт малтмалын ордын ашиглалтын тусгай зөвшөөрөл эзэмшиж байгаа этгээд нь хувьцааныхаа 10-аас доошгүй хувийг Монголын хөрөнгийн биржээр арилжина” гэж хуульчилсан.

Улсын Их Хурлын 2010 оны 48 дугаар тогтоолоор баталсан Үндэсний аюулгүй байдлын үзэл баримтлалын, 3.2.1.3-т “**Ил тод, хариуцлагатай уул уурхай, эрдэс баялгийн салбарыг хөгжүүлж**, түүнээс олох орлогыг ойрын болон дунд хугацаанд эдийн засгийн бие даасан хөгжлийг хангах олон тулгуурт бүтцийг бий болгох, хүний хөгжлийг дэмжиж, боловсрол, эрүүл мэнд, нийтийн биеийн тамир, спортыг хөгжүүлэхэд зарцуулна” гэж, 3.2.4.1-д “Эрдэс баялгийн салбарыг хөгжүүлэхдээ үндэсний аюулгүй байдлын баталгааг хангахыг чухалчилж, түүхий эдийн хавсарга, гадаад, дотоодын улс төр, бизнесийн ашиг сонирхлын сөргөлдөөний талбар болох, байгаль орчныг доройтуулахаас сэргийлнэ. **Уул уурхайн ил тод, хариуцлагатай байдлыг дээшлүүлж, орлогод тавих хяналтыг сайжруулна**” гэж тус тус заасан.

Мөн Монгол Улсын Их хурлын 2021 оны 11 дүгээр сарын 12-ны өдрийн 88 дугаар тогтоолын 1 дүгээр зүйлийн 1 дэх хэсэгт “төрийн болон төрийн өмчийн оролцоот хуулийн этгээдүүд жилийн эцсийн санхүүгийн тайлангаар гарсан цэвэр ашгийн 50 хувь болон төрийн эзэмшилд хамаарах эздийн өмчийн 1 хувьтай тэнцэх дүнгийн аль өндөр хэмжээгээр ногдол ашиг тооцон хуваарилж төсөвт төвлөрүүлэх арга хэмжээг холбогдох хууль тогтоомжийн хүрээнд авахыг чиглэл болгон ажиллах;” гэж Засгийн газарт даалгасан бөгөөд төрийн болон төрийн өмчийн оролцоотой хуулийн этгээдэд олон нийтийн хяналт, ил тод байдлыг сайжруулснаар компанийн үр ашиг нэмэгдэх ач холбогдолтой юм.

*Практик шаардлага:* Стратегийн ач холбогдол бүхий Эрдэнэтийн Овооны зэс, молибдени, Тавантолгой, Багануур зэрэг ордуудад үйл ажиллагаа явуулж байгаа төрийн өмчит болон төрийн өмчийн оролцоот компаниудад олон талын оролцоо, ил тод, нээлттэй байдал хангалтгүй байгаагаас тэдгээр компаниудын үр ашиг багасах, хүнд суртал бий болох, үйл ажиллагааны талаархи мэдээлэл хаалттай байх зэрэг сөрөг үр дагавар ажиглагдаж байна.

Монгол Улсын эдийн засагт чухал үүрэг гүйцэтгэгч уул уурхайн салбарын стратегийн ач холбогдол бүхий ордуудын тусгай зөвшөөрөл эзэмшигч этгээдүүдийн хувьцааны тодорхой хувийг олон нийтэд эзэмшүүлснээр этгээд компаниудын үйл ажиллагаа олон нийтэд ил тод, хяналт дор байх зэрэг эерэг ач холбогдолтой юм.

Мөн Монгол Улсын Их хурлын “Таван толгойн нүүрсний ордыг ашиглах зарим асуудлын тухай” 2010 оны 39 дүгээр тогтоолын 1 дүгээр зүйлийн 2 дахь хэсэгт “а/Монгол Улсын нийт иргэнд эхний ээлжинд хувьцааны 20 хувийг адил тэнцүү хэмжээгээр, үнэ төлбөргүй эзэмшүүлэх;” гэж заасан бөгөөд 2021 оны 11 дүгээр сарын байдлаар компанийн 14.75 хувийг 2012 оны 04 дүгээр сарын 11-ний өдөр болон түүнээс өмнө төрсөн иргэдэд 1072 хувьцааны хэлбэрээр олгох шийдвэр гарсан боловч түүнээс хойш төрсөн иргэдэд одоог хүртэл олгогдоогүй байгааг шийдвэрлэх шаардлагатай байна.

**Хоёр.Тогтоолын төслийн бүтэц, зохицуулах харилцаа, хамрах хүрээ**

Тогтоолын төсөл нь “Эрдэнэт үйлдвэр” ТӨҮГ-ын 10 хүртэлх хувийн хувьцааг, “Эрдэнэс-Тавантолгой” ХК-ийн хувьцааг 2012 оны 04 дүгээр сарын 11-ний өдрөөс хойш төрсөн иргэдэд үнэ төлбөргүй эзэмшүүлэх, “Эрдэнэт үйлдвэр” ТӨҮГ-ын хувьцааны 10 хүртэлх хувийг дотоодын шаардлага хангасан, татварын өр төлбөргүй аж ахуй нэгжид тэнцүү хэмжээгээр, нэрлэсэн үнээр худалдаалах, эдгээр компаниудын хувьцааны тодорхой хувийг дотоодын хөрөнгийн биржээр нээлттэй арилжих зэрэг арга хэмжээг авч хэрэгжүүлэхийг Засгийн газарт даалгаж, тогтоолын хэрэгжилтэд хяналт тавьж ажиллахыг холбогдох Байнгын хороонд даалгасан зохицуулалтыг тусгана.

**Гурав.Тогтоолын төсөл батлагдсаны дараа үүсэж болох нийгэм, эдийн засгийн үр дагавар**

Энэхүү тогтоолын төсөл батлагдсаны дараа нийгэм, эдийн засгийн ямар нэгэн сөрөг үр дагавар үүсэхгүй.

Тогтоолын төслийг баталснаар Монгол Улсын стратегийн ач холбогдол бүхий Эрдэнэтийн Овооны зэс болон Тавантолгойн нүүрсний ордын үр өгөөжийн дийлэнх нь ард түмэнд ногдож байх Үндсэн хуулийн заалт хэрэгжихийн зэрэгцээ эдгээр ордуудад үйл ажиллагаа явуулагч төрийн өмчит “Эрдэнэт үйлдвэр” ТӨҮГ, “Эрдэнэс-Тавантолгой” ХК-иудын үйл ажиллагаанд ард түмний хараа хяналтыг бий болгох, үр ашгийг дээшлүүлэх болон баялгийн шударга хуваарилалтыг ард нийтэд тэгш хүртээх эрх зүйн орчин бүрдэнэ.

**Дөрөв.Тогтоолын төсөл нь бусад хуультай хэрхэн уялдах, уг тогтоолыг хэрэгжүүлэхтэй холбогдуулан цаашид шинээр боловсруулах буюу нэмэлт, өөрчлөлт оруулах, хүчингүй болгох хууль, тогтоолын төслийн талаар**

Тогтоолын төсөл нь Монгол Улсын Үндсэн хууль, Ашигт малтмалын тухай хууль болон холбогдох бусад хуульд нийцүүлэн боловсруулна.

Тогтоолын төсөлтэй холбогдуулан Монгол Улсын Их хурлын 1999 оны 64 дүгээр тогтоолоор батлагдсан “Төрийн өмчөөс хувьчилж үл болох эд хөрөнгийн жагсаалт”-д өөрчлөлт оруулна.

---оОо---